PNL va obține cel puțin 27% din voturile românilor
Prim-vicepreședintele PNL, Rareș Bogdan, este de părere că partidul va obține cel puțin 27% din voturile românilor la alegerile locale. De asemenea, el mai spune că liberalii vor asigura cel puțin 8 europarlamentari.
În aceeași declarație de marți, 7 mai, europarlamentarul liberal spune că PNL va înregistra o creștere semnificativă. El spune că PNL avea un sprijin de 14% atunci când Nicolae Ciucă a preluat partidul. De atunci, procentajul a ajuns la 25%.
”În urmă cu un an, sau şase luni, eram consideraţi partidul care va avea 14%,12%, 16%, dezastru, astăzi vă pot spune că vom avea minim 27% la alegerile locale, adică la Consiliul Judeţean. (..) Ni se spunea că vom avea 4 sau 5 europarlamentari, iată că vom avea minim 8 europarlamentari, doar PNL”, a declarat Rareş Bogdan la Digi24.
Nicole Ciucă nu va pleca acasă
Întrebat dacă Nicolae Ciucă va pleca acasă în cazul în care rezultatul la alegeri nu va fi cel așteptat, Rareș Bogdan a negat informația.
El spune că nu există niciun motiv pentru care Nicolae Ciucă să nu mai fie susținut. Rareș Bogdan a oferit date cu privire la nivelul la care se afla PNL înainte ca Nicole Ciucă să devină președintele liberalilor.
”De ce să plece acasă? Nicolae Ciucă, când a preluat partidul, partidul era cotat cu 14% în sondaje, în momentul acesta partidul va obţine peste 25%, şi-a dublat scorul partidului. Cum să plece acasă? Eventual să îl susţinem şi mai departe, să îi mulţumim”, spune el.
PNL îl susține doar pe Nicolae Ciucă
Prim-vicepreședintele PNL, Rareș Bogdan, a subliniat în mod clar marți că partidul susține în unanimitate candidatura lui Nicolae Ciucă, exprimându-și astfel sprijinul neechivoc pentru acesta.
”Contextul actual în care se află România, în momentul ăsta, îl favorizează pe Nicolae Ciucă ca şi candidat. Domnul Bolojan şi domnul Boc nu şi-au exprimat niciodată nici măcar dorinţa de a intra în sondajele de opinie, din contră, ne-au solicitat să nu îi testăm dacă am avea astfel de intenţii”, a declarat Rareş Bogdan.
Rareș Bogdan a afirmat că partidul îl susține în mod exclusiv pe Nicolae Ciucă. El a adăugat că în ultimele trei săptămâni, Ciucă a fost omniprezent și că partidul crede în potențialul său ca președinte, exprimând convingerea că acesta ar fi un lider echilibrat și esențial pentru România și pentru contextul european actual.
Rareș Bogdan a confirmat din nou că discuțiile privind posibilitatea unui candidat comun între PNL și PSD vor începe după alegerile din iunie.
El a mai fost întrebat și cu privire la eventuala modificare a datei alegerilor prezidențiale.
Acesta a spus că alegerile vor fi pe 15 şi 29 septembrie și că data nu se va schimba. El a adăugat că este vorba de alegerile prezidențiale, acolo unde PNL va avea un candidat.